Seksklagte teen Breytenbach tot Julie uitgestel | Netwerk24
Dís wanneer Google Play Music ophou werk in SA
Die musiekstromingsdiens Google Play Music se dae in Suid-Afrika is amptelik getel.
Seksklagte teen Breytenbach tot Julie uitgestel
Deur Maygene de Wee 26 Junie 2020 18:03
Die saak van seksuele en onsedelike aanranding teen Willem Breytenbach (55), sakeman, oudonderwyser en voormalige Media24-bestuurder, gaan in die streekhof in Kaapstad aangehoor word.
Die saak teen Breytenbach is Vrydag in sy afwesigheid in die landdroshof in Kaapstad tot 29 Julie uitgestel.
Die staat en Breytenbach se regsverteenwoordiger het ingevolge die staat van inperking gereël dat hy nie na die hof hoef te kom nie.
Willem Breytenbach toe hy die tweede keer in die landdroshof in Kaapstad verskyn het. Foto: Jaco Marais
Daar is tans ses aanklagte van onsedelike aanranding en een van seksuele aanranding teen hom. Nog aanklagte kan egter nog bygevoeg word.
Die aanklag van seksuele aanranding spruit uit 'n beweerde voorval in 2017. Die klaer was ten tyde van die voorval 'n volwasse man.
Die aanklag van onsedelike aanranding word as sodanig beskryf omdat die beweerde daad plaasgevind het voor 2007, toe die Kinderwet aangepas is. As dit ná 2007
gebeur het, sou dit as verkragting beskryf kon word.
Drie van die nuwe aanklagte spruit uit die tydperk toe hy 'n onderwyser by Grey-kollege in Bloemfontein en ook by 'n skool in Riversdal in die Suid-Kaap was. Dié klaers was almal ten tyde van die beweerde voorvalle minderjarige seuns.
Speurders verbonde aan die Wes-Kaapse eenheid teen gesinsgeweld, kindermishandeling en seksuele oortredings (GKS), het Breytenbach op Dinsdag 3 Desember 2019 by sy sielkundige se spreekkamer in Hartenbos in die Suid-Kaap in hegtenis geneem.
Hy is daarna na Kaapstad geneem en het in die landdroshof in die stad op twee voorlopige aanklagte van onsedelike aanranding verskyn. Hy is toe op borgtog van R50 000 vrygelaat.